b'\n_START_ARTICLE_\nCoriolisova sila\n_START_PARAGRAPH_\nCoriolisova sila je sila, ki povzro\xc4\x8da odklon, oziroma ukrivljenje gibajo\xc4\x8dih teles z vidika opazovalca, ki se nahaja v vrte\xc4\x8dem se sistemu, na primer na Zemlji. Ime je dobila po francoskem fiziku, in\xc5\xbeenirju in matematiku Gaspardu Gustavu de Coriolisu, ki je leta 1835 razpravljal o njej v zvezi z vodnimi kolesi. Matemati\xc4\x8dno jo je obravnaval \xc5\xbee de Laplace leta 1778 v plimskih ena\xc4\x8dbah. Giovanni Battista Riccioli in njegov pomo\xc4\x8dnik Francesco Maria Grimaldi sta tudi opisala Coriolisovo silo leta 1651 v delu Novi Almagest (Almagestum Novum) v zvezi s topni\xc5\xa1tvom, da bi se zaradi vrtenja Zemlje krogla, iztreljena proti severu, lahko preusmerila proti vzhodu._NEWLINE_V za\xc4\x8detku 20. stoletja se je pojem Coriolisove sile za\xc4\x8del uporabljati v meteorologiji._NEWLINE_Coriolisova sila je navidezna sila, ki se v mirujo\xc4\x8dem opazovalnem sistemu ne pojavlja, saj so tam vse spremembe, na katere ne deluje nobena sila, premo\xc4\x8drtne. Coriolisova sila se pojavlja zgolj v primerih, kjer se opazovani sistem vrti. Ta sila se ka\xc5\xbee kot pospe\xc5\xa1ek, ki je pravokoten na smer gibanja, kar vodi do pojava, pri katerem se nam zdi sicer premo\xc4\x8drtno gibanje, na katerega ne deluje nobena sila, ukrivljeno. Zaradi tega bi bilo bolje uporabiti izraz Coriolisov pojav, namesto Coriolisova sila. V sistemu, ki se vrti v smeri urinega kazalca, bo gibanje ukrivljeno na levo glede na gibanje predmeta in obratno._NEWLINE_Coriolisova sila se pojavi ob delovanju centrifugalne sile in se pojavlja zgolj pri vrtljivih sistemih. Centrifugalna sila je stati\xc4\x8dna komponenta (odvisna zgolj od kraja opazovanja), Coriolisova sila pa dinami\xc4\x8dna (odvisna od hitrosti) komponenta kon\xc4\x8dne rezultante navidezne sile._NEWLINE_Coriolisova sila je tudi sestavni del geostrofije, oziroma geostrofi\xc4\x8dnega ravnovesja ozra\xc4\x8dja in oceanov._NEWLINE_Merilni postopek, kot na primer Coriolisov merilec masnega pretoka, je osnovan na Coriolisovem na\xc4\x8delu.'